ሆቴሎችና አስጎብኚዎች የኮሮና ወረርሽኝ ተፅዕኖዎችን ለመቋቋም የመንግሥትን ድጋፍ ጠየቁ
የሆቴሎችና አስጎብኚ ድርጅቶች ባለቤቶች የኮሮና ቫይረስ ወረርሽኝ ያስከተለውን ቀውስ ለመቋቋም የመንግሥትን ድጋፍ ጠየቁ፡፡ የገንዘብ ሚኒስቴርና የባህልና ቱሪዝም ሚኒስቴር ከሆቴሎችና አስጎብኚ ድርጅቶች ማኅበራት ተወካዮች ጋር ባለፈው ሳምንት ባካሄዱት ውይይት፣ የሆቴልና የአስጎብኚ ድርጅቶች ባለቤቶች ገበያቸው በመቆሙ የሠራተኞቻቸው የሥራ ዋስትና አደጋ ውስጥ እንደገባ ገልጸዋል፡፡ ባለሀብቶቹ የድርጅቶቻቸውን ሕይወት ለማራዘምና ሠራተኞቻቸውን ይዘው ለመቆየት፣ የመንግሥት ድጋፍ እንደሚያስፈልጋቸው ተናግረዋል፡፡ የገንዘብ ሚኒስትሩ አቶ አህመድ ሺዴና የባህልና ቱሪዝም ሚኒስትሯ ሒሩት ካሳው (ዶ/ር) በመሩት ስብሰባ፣ የሆቴልና መሰል አገልግሎቶች አሠሪዎች ፌዴሬሽን ፕሬዚዳንት አቶ ፍትህ ወልደ ሰንበትና የአዲስ አበባ ሆቴሎች ባለንብረቶች ማኅበር ፕሬዚዳንት አቶ ቢኒያም ብሥራት ዘርፉ የገጠመውን ፈተና አስመልክቶ ማብራሪያ ሰጥተዋል፡፡ ማኅበራቱ የኮሮና ወረርሽኝ ዓለምን ካሸበረ በኋላ የሆቴሎች ገበያ እያሽቆለቆለ መጥቶ ዜሮ በሚባል ደረጃ እንደሚገኝ ገልጸዋል፡፡ የባንክ ብድር መክፈያ ጊዜ እንዲራዘም፣ የሥራ ማስኬጃ ብድር እንዲሰጥና የግብር መክፈያ ጊዜ እንዲራዘም ማኅበራቱ ጠይቀዋል፡፡ የአስጎብኚ ድርጅቶች ማኅበር ሊቀመንበር አቶ ያዕቆብ መላኩ በበኩላቸው የቱሪስት ፍሰት ሙሉ በሙሉ በመቆሙ የቱሪዝም ዘርፉ ትልቅ ችግር ውስጥ መግባቱን ገልጸው፣ የአስጎብኚዎች ጉዳይ ከሌሎቹ ዘርፎች እኩል ትኩረት እንዲሰጠው ጠይቀዋል፡፡ አቶ አህመድ ሺዴ መንግሥት የሆቴልና የቱሪዝም ዘርፍ የገጠመውን ችግር እንደሚረዳ ገልጸው፣ ያለው አቅም ውስን በመሆኑ ባለሀብቶቹ ብዙ እንዳይጠብቁ አሳስበዋል፡፡ ይሁን እንጂ መንግሥት ለችግሩ ትኩረት ሰጥቶ እንደሚሠራና ሠራተኞቻቸውን እንዳይበትኑ ባለው አቅም ዕገዛ እንደሚያደርግ ተናግረዋል፡፡ የባህልና ቱሪዝም ሚኒስቴር የኮሙዩኒኬሽን  ጉዳዮች ዳይሬክተር ተወካይ አቶ እንደገና ደሳለኝ ለሪፖርተር እንደተናገሩት፣ ሚኒስቴሩ ዘርፉ የገጠመውን ችግር በመረዳት ቀደም ብሎ ውይይቶችን አዘጋጅቷል፡፡ ሆቴሎች ሠራተኞቻቸውን የዓመት ፈቃድ በማስወጣት ላይ መሆናቸውን ገልጸው፣ በቀጣይ ወደ ቅነሳ እንዳይገቡ ሥጋት መኖሩን ጠቁመዋል፡፡ ‹‹ሆቴሎቹ ከደመወዝም በላይ ሠራተኞቻቸውን የሚመግቡና ሌሎችም አገልግሎት የሚሰጡ በመሆናቸው መንግሥት ዕገዛ እንዲያደርግላቸው ጠይቀዋል፤›› ያሉት አቶ እንደገና፣ የብድርና የግብር መክፈያ ጊዜ እንዲራዘም ጥያቄ እንደቀረበ አስረድተዋል፡፡ ለቀረቡት ጥያቄዎች መንግሥት በጎ ምላሽ መስጠቱን ገልጸው፣ ከገንዘብ ሚኒስቴርና ከገቢዎች ሚኒስቴር የአፈጻጸም መመርያ እየተጠበቀ እንደሆነ ጠቁመዋል፡፡ አቶ ፍትህ ሚኒስትሮቹ የሆቴልና የቱሪዝም ዘርፍ የገጠመውን ችግር እንደተረዱ ተናገረዋል፡፡ ‹‹ውጤታማ ውይይት አካሂደናል፤›› ብለዋል፡፡ የምክክር መድረኩ ከተካሄደ ከሁለት ቀናት በኋላ ጠቅላይ ሚኒስትር ዓብይ አህመድ (ዶ/ር) የኮሮና ወረርሽኝ ያስከተለውን የኢኮኖሚ ጫና ለመቋቋም የሚረዳ የ15 ቢሊዮን ብር ድጋፍ ይፋ አድርገዋል፡፡ ባንኮች ለአምራች፣ አበባና አገልግሎት ዘርፍ ብድር እንደሚለቁ ተገልጿል፡፡ ‹‹ከመንግሥት አፋጣኝ ምላሽ አግኝተናል፡፡ አሁን አፈጻጸሙን እየጠበቅን ነው፤›› ብለዋል አቶ ፍትህ፡፡ የኡዚ ቢዝነስና ሆስፒታሊቲ አማካሪ ግሩፕ ዋና ሥራ አስፈጻሚ አቶ ቁምነገር ተከተል፣ መንግሥት የወሰደውን ዕርምጃ አድንቀዋል፡፡ ይሁን እንጂ ሆቴሎቹ ሥራ ከፈቱ አንድ ወር እንደሆናቸው ገልጸው፣ ከፍተኛ ቀውስና ሠራተኛ ብተና ውስጥ ከመግባታቸው በፊት መንግሥት በአፋጣኝ ገንዘቡን ሊለቅ እንደሚገባ ተናግረዋል፡፡ የሚለቀቀው ገንዘብ ለታለመለት ዓላማ ብቻ መዋሉን ክትትል ሊደረግ እንደሚገባ ገልጸዋል፡፡ ‹‹ሆቴሎቹ አንድ ወይም ሁለት መኝታ ክፍል ቢያዝላቸው ነው፡፡ ፎቆችን እየዘጉ ለሠራተኞቻቸው ፈቃድ እየሰጡ ነው፡፡ በዚህ ወቅት እያተረፉ ባለመሆናቸው ባንኮች የብድር መክፈያ ጊዜ ቢያራዝሙላቸው፣ ወለድ ቢቀንሱላቸው፣ ገቢዎች ሚኒስቴር የግብር መክፈያ ጊዜ ቢያራዝምላቸው ሕይወታቸውን ሊያራዝሙ ይችላሉ፡፡ ይህን ማድረግ ለባንኮቹ ቀላል ባይሆንም ከሚፈጠረው ቀውስ አንፃር ሊደረግ ይገባል፤›› ሲሉ አሳስበዋል፡፡ የአዲስ አበባ ሆቴል ባለንብረቶች ማኅበር ለአባላቱ መንግሥት ስላዘጋጀው ድጋፍ በደብዳቤ በመግለጽ፣ ባንኮቻቸውን የሥራ ማስኬጃ ብድር እንዲጠይቁ አሳስቧል፡፡ ባለሆቴሎቹ ባንኮቻቸውን ሲጠይቁ መንግሥት ስላዘጋጀው የ15 ቢሊዮን ብር ድጋፍ በሚዲያ ከመስማታቸው ውጪ የደረሳቸው ግልጽ መመርያ፣ ወይም የተለቀቀላቸው ገንዘብ እንደሌለ ገልጸውላቸዋል፡፡ በኢትዮጵያ ከ400 በላይ ባለኮከብ ደረጃ ሆቴሎች የሚገኙ ሲሆን፣ የአዲስ አበባ ባለሆቴሎች ማኅበር 120 አባላት አሉት፡፡ 